VENDIM
Nr. 4, datë 15.1.2021

MBI KËRKESËN E FSHU SHA PËR DISA NDRYSHIME NË “KONTRATËN TIP PËR SHITBLERJEN E ENERGJISË ELEKTRIKE, NDËRMJET SHOQËRISË SË PRODHIMIT TË ENERGJISË ELEKTRIKE/KESH SHA, AKSIONET E SË CILËS KONTROLLOHEN PLOTËSISHT OSE PJESËRISHT NGA SHTETI DHE FURNIZUESI I SHËRBIMIT UNIVERSAL/FSHU SHA, PËR FURNIZIMIN E KLIENTËVE FUNDORË”

Në mbështetje të nenit 16 dhe nenit 20, germa “h”, të ligjit nr. 43/2015, “Për sektorin e energjisë elektrike”, të ndryshuar; të vendimit nr. 244, datë 30.3.2016, të Këshillit të Ministrave “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar; “Rregullave të tregut shqiptar të energjisë elektrike”, të miratuar me vendimin nr. 214, datë 28.12.2017, të Bordit të Entit Rregullator të Energjisë (ERE) dhe neneve 15 dhe 26, të “Rregullores për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 15.1.2021, mbasi shqyrtoi relacionin nr. 7/3 prot., datë 13.1.2021, të përgatitur nga Drejtoritë Teknike, 
konstatoi se:
- Në kuptim të vendimit nr. 244, datë 30.3.2016, të Këshillit të Ministrave “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar, ERE ngarkohet me detyrën për miratimin e kontratës tip për shitblerjen e energjisë elektrike, ndërmjet Shoqërisë së Prodhimit të Energjisë Elektrike/KESH sh.a., aksionet e së cilës kontrollohen plotësisht ose pjesërisht nga shteti dhe Furnizuesi i Shërbimit Universal/FSHU sh.a., për furnizimin e klientëve fundorë.
- Bordi i ERE-s, me vendimin nr. 170, datë 4.11.2020, vendosi fillimin e procedurës për shqyrtimin e kërkesës së FSHU sh.a. dhe KESH sh.a., për rishikimin e vendimit të ERE-s nr. 73/2020, “Mbi miratimin e kontratës tip për shitblerjen e energjisë elektrike, ndërmjet Shoqërisë së Prodhimit të Energjisë Elektrike, aksionet e së cilës kontrollohen plotësisht ose pjesërisht nga shteti dhe Furnizuesit të Shërbimit Universal/FSHU sh.a., për furnizimin e klientëve fundorë”.
- Në zbatim të vendimit të Bordit të ERE-s nr. 170/2020, nëpërmjet shkresës nr. 1204 prot., datë 12.11.2020, me lëndë “Lidhur me fillimin e procedurave mbi kërkesën e FSHU sh.a., për disa ndryshime në kontratën tip për shitblerjen e energjisë elektrike, ndërmjet Shoqërisë së Prodhimit të Energjisë Elektrike/KESH sh.a., aksionet e të cilës kontrollohen plotësisht ose pjesërisht nga shteti dhe Furnizuesit të Shërbimit Universal /FSHU sh.a., për furnizimin e klientëve fundorë”, është përcjell drafti i kontratës për të shprehur opinionet përkatëse institucioneve: Ministria e Infrastrukturës dhe Energjisë, Operatori i Shpërndarjes së Energjisë Elektrike sh.a., Operatori i Sistemit të Transmetimit sh.a., Korporata Elektroenergjitike Shqiptare sh.a., Furnizuesi i Shërbimit Universal sh.a., Furnizuesi i Tregut të Lirë sh.a., Shoqata Shqiptare e Furnizuesve të Energjisë Elektrike (AAES), Foring Investors Assocation of Albania (FLAA), Albania Renewable Energy Association (AREA), Sekretariati i Komunitetit të Energjisë.
- Afati i përcaktuar në shkresën nr. 1204 prot., datë 12.11.2020, për dhënien e opinionit/komenteve nga institucionet e sipërpërmendura është 20 ditë nga marrja dijeni nëpërmjet kësaj shkrese. 
- Ministria e Infrastrukturës dhe Energjisë, nëpërmjet shkresës nr. 8014/1 prot., datë 16.12.2020, ka parashtruar si më poshtë:
- Ministria e Infrastrukturës dhe Energjisë, pasi u njoh me përmbajtjen e vendimit të Bordit të ERE-s me nr. 170, datë 4.11.2020, dhe “Draftkontratën tip për shitblerjen e energjisë elektrike, ndërmjet Shoqërisë së Prodhimit të Energjisë Elektrike/KESH sh.a., aksionet e të cilës kontrollohen plotësisht ose pjesërisht nga shteti, dhe Furnizuesit të Shërbimit Universal /FSHU sh.a., për furnizimin e klientëve fundore”, shprehet dakord për vijimin e procedurës nga ana juaj, në zbatim të ligjit nr. 43/2015, “Për sektorin e energjisë elektrike”, të ndryshuar, dhe akteve nënligjore të dala në zbatim të tij.
- Me shkresën nr. 1115 prot., datë 24.9.2020, shoqëritë KESH sh.a. dhe FSHU sh.a., së bashku i janë drejtuar ERE me kërkesën për miratimin e kontratës për shitblerjen e energjisë elektrike nënshkruar midis shoqërive KESH sh.a. dhe FSHU sh.a., për periudhën kohore 1 janar – 31 dhjetor për vitet 2020 dhe 2021. Drafti i kontratës së propozuar për t’u miratuar nga ERE, për vitin 2021, është negociuar dhe dakordësuar nga palët KESH sh.a. dhe FSHU sh.a.
- Dispozitat që ndryshojnë në kontratën e propozuar për miratim nga shoqëritë KESH sh.a. dhe FSHU sh.a., me nr. 8325 prot., datë 23.9.2020, të FSHU sh.a., dhe nr. 2920/1 prot., datë 24.9.2020, të KESH sh.a., kryesisht janë si më poshtë:
- Neni 1, ndryshon: shtohet shprehja: (...së bashku me shtojcat apo anekset e saj...);
- Neni 2, ndryshon: është hequr shprehja: (ose kompensojë financiarisht);
- Në pikën 3, ndryshon shprehja në: (...me çmimin e HUPEX për atë moment...);
- Në pikën 4, ndryshon shprehja në: (...brenda afatit të vendosur nga shitësi...).
- Neni 3, ndryshon, shtohet një term në pjesën Përkufizimet: “Pamundësia e prodhimit si rrjedhojë e kushteve hidrike për efekt kompensimi, përcaktohet nga niveli minimal në liqenin e Fierzës në fund të çdo muaji (shtojca 3), nën të cilin shitësi, me kërkesën e blerësit, është i detyruar të prodhojë, duke mos qenë subjekt i kompensimit financiar sipas pikës 1, të nenit 9, të kësaj kontrate; 
Neni 5 - Është shtuar pika e pestë me përmbajtje (5. Shitësi ka detyrimin që në fund të çdo muaji të njoftojë blerësin, në lidhje me nivelin në liqenin e Fierzës, me qëllim evidentimin e faktit nëse ndodhet në kushtet e pamundësisë së prodhimit, si rrjedhojë e kushteve hidrike, për efekt kompensimi sipas përcaktimeve të kësaj kontrate);
- Neni 9, në pikën 4 ndryshon në (...paguhen sipas nenit 13);
- Pasi u kryen verifikimet përkatëse, rezulton se në kontratën e dakordësuar: 
- Neni 3, pika 21 shprehet: “Pamundësia e prodhimit si rrjedhojë e kushteve hidrike për efekt kompensimi”, përcaktohet nga niveli minimal në liqenin e Fierzës në fund të çdo muaji (shtojca 3), nën të cilin shitësi, me kërkesën e blerësit, është i detyruar të prodhojë, duke mos qenë subjekt i kompensimit financiar sipas pikës 1, të nenit 9, të kësaj kontrate. ERE vlerëson që ky paragraf, për qëllime të përcaktimit të nivelit minimal të liqenit të Fierzës, nga palët, të bazohet në rregullat për menaxhimin e kaskadës në lumin Drin, si dhe në aktet e tjera ligjore dhe nënligjore që rregullojnë atë. Si të tillë, neni 3, pika 21, duhet të përfshijë edhe togfjalëshin (shtojca 3, përfshirë, por jo duke u kufizuar, dhe aktet nënligjore në fuqi), konkretisht: “Pamundësia e prodhimit si rrjedhojë e kushteve hidrike për efekt kompensimi” përcaktohet nga niveli minimal në liqenin e Fierzës në fund të çdo muaji (shtojca 3, bazuar në rregullat për menaxhimin e kaskadës në lumin Drin, përfshirë por jo duke u kufizuar dhe në aktet nënligjore në fuqi) nën të cilin shitësi, me kërkesën e blerësit, është i detyruar të prodhojë, duke mos qenë subjekt i kompensimit financiar sipas pikës 1, të nenit 9, të kësaj kontrate;
- Në ndryshimet e propozuara nga palët, në nenin 11, është kërkuar të përcaktohet në kontratë se: “Kontrata është e vlefshme për periudhën 1 janar – 31 dhjetor, të vitit 2020 dhe 2021.”.
- Ky nen duhet të mbetet i pandryshuar, si dhe përcaktuar në kontratën tip, konkretisht: “Kontrata është e vlefshme për periudhën 1 janar – 31 dhjetor (të çdo viti).”.
- Neni 20, pika 1, shprehet se: “Kjo kontratë i shtrin efektet për periudhën 1 janar – 31 dhjetor, për vitet 2020 dhe 2021.”.
- Ky nen duhet të mbetet i pandryshuar, sipas kontratës Tip, konkretisht: “Kjo kontratë i shtrin efektet për periudhën 1 janar – 31 dhjetor (të çdo viti).”.
Palët kanë adresuar në kontratë edhe rregullimin lidhur me shitjen e tepricave të energjisë elektrike mbi sasinë e përcaktuar në kontratë. Palët parashikojnë që, në çdo rast energjia e ofruar mbi sasinë e përcaktuar në kontratë do të përdoret vetëm për nevoja të furnizimit të shërbimit universal, bazuar në çmimin e referuar në bursën hungareze. 
- Vërehet së VKM-ja nr. 244/2016, e ndryshuar, parashikon pikërisht që energjia elektrike, pas plotësimit të nevojave të furnizimit universal, të ofrohet për mbulimin e humbjeve në sistemin e shpërndarjes me çmimin mesatar të HUPEX. Vlerësohet të përdoret i njëjti referim lidhur me energjinë e tepërt pas mbulimit të sasisë së përcaktuar në kontratë nga shoqëria publike e prodhimit.
- Palët janë të njohura paraprakisht me kontratën, pasi kontrata është negociuar dhe dakordësuar ndërmjet tyre. Në të njëjtën kohë dhe mekanizmat e përcaktuar në këtë kontratë, në mënyrë që të realizonin respektivisht KESH sh.a., planifikimin/prodhimin e energjisë elektrike përgjatë vitit, dhe FSHU sh.a., planifikimin e kërkesës për energji elektrike për klientët fundor.
Palët në kontratë, çdo vit ushtrimor, reflektojnë në kontratë, përveç periudhës kalendarike që mbulon çdo kontratë, të gjitha të dhënat që në kuptim të parashikimeve të legjislacionit në fuqi përditësohen, ku përfshihen ndryshimet që mund të ndodhin në legjislacionin primar dhe sekondar.
Për gjithë sa më sipër cituar, Bordi i ERE-s

VENDOSI:

1. Miratimin e disa ndryshimeve të kontratës tip për shitblerjen e energjisë elektrike, ndërmjet Shoqërisë së Prodhimit të Energjisë Elektrike, aksionet e së cilës kontrollohen plotësisht ose pjesërisht nga shteti, dhe Furnizuesi i Shërbimit Universal/FSHU sh.a., për furnizimin e klientëve fundorë, miratuar me vendimin e Bordit të ERE-s nr. 73/2020, si më poshtë:
A. Neni 1, ndryshon: shtohet shprehja (...së bashku me shtojcat apo anekset e saj...);
B. Neni 2, pika 1, ndryshon: hiqet shprehja (ose kompensojë financiarisht); 
C. Në nenin 2, në pikën 3, ndryshon shprehja në: (...me çmimin mesatar të HUPEX). 
- Neni 3, shtohet termi: “Pamundësia e prodhimit si rrjedhojë e kushteve hidrike për efekt kompensimi” përcaktohet nga niveli minimal në liqenin e Fierzës në fund të çdo muaji (shtojca 3,) bazuar në rregullat për menaxhimin e kaskadës në lumin Drin, përfshirë dhe aktet ligjore e nënligjore në fuqi) nën të cilin shitësi, me kërkesën e blerësit, është i detyruar të prodhojë, duke mos qenë subjekt i kompensimit financiar sipas pikës 1, të nenit 9, të kësaj kontrate.
[bookmark: _GoBack]- Në nenin 5, shtohet pika pesë me përmbajtje (5. Shitësi ka detyrimin që në fund të çdo muaji të njoftojë blerësin, në lidhje me nivelin në liqenin e Fierzës, me qëllim evidentimin e faktit nëse ndodhet në kushtet e pamundësisë së prodhimit, si rrjedhojë e kushteve hidrike, për efekt kompensimi sipas përcaktimeve të kësaj kontrate);
D. Neni 9, behën ndryshimet si vijon:
1. Rasti i mosperformancës nga ana e shitësit: Blerësi (“Pala pranuese”) ka të drejtën e një kompensimi për sasinë e energjisë elektrike që rezulton si diferencë ndërmjet sasisë vjetore të përcaktuar në pikën 1, të nenit 2 dhe asaj të nominuar në sistemin DAMAS, sipas parashikimeve të neneve 4 dhe 5.
Kompensimi do të jetë vjetor dhe do të përllogaritet në bazë të të dhënave mujore, në atë shkallë që shitësi (“Pala livruese”) nuk i konfirmon blerësit të gjithë sasinë mujore/javore/ditore të përcaktuar në piken 1, të nenit 2 të kontratës (shtojca nr. 1), por në çdo rast jo më shumë se sasia e nevojshme për furnizimin e klientëve fundorë që përfitojnë nga shërbimi universal i furnizimit dhe kjo paaftësi nuk shfajësohet nga një ngjarje e forcës madhore apo nga pamundësia e shitësit për të prodhuar, si rrjedhojë e kushteve hidrike për efekt kompensimi.
Çmimi mbi të cilin do të llogaritet kompensimi do të jetë çmimi HUPX, në muajin kur përllogaritet kompensimi minus çmimin e përcaktuar në nenin 2, pika 2, të kësaj kontrate.
2. Rasti i mosrespektimit nga ana e blerësit: 2- Në atë shkallë që programet e nominuara në sistemin DAMAS, nga blerësi dhe nga shitësi, për ditën në avancë (ose intraday), sipas parashikimeve të neneve 4 dhe 5, rezultojnë më të vogla se sasia e konfirmuar për muajin në avancë, kjo sasi energjie do të trajtohet si e depozituar te shitësi dhe duhet të përdoret nga blerësi brenda muajit pasardhës.
3. Në atë shkallë që programet e nominuara në sistemin DAMAS nga blerësi dhe nga shitësi për ditën në avancë (ose intraday), sipas parashikimeve të neneve 4 dhe 5, rezultojnë më të mëdha se sasia e parashikuar në pikën 1, të nenit 2, dhe kjo energji ka shkuar për furnizimin e klientëve fundorë, atëherë shitësi konsiderohet se ka përmbushur detyrimin kontraktual në përputhje me pikën 1, neni 2, të kontratës. 
E. Neni 11 bëhet: Kontrata është e vlefshme për periudhën 1 janar – 31 dhjetor të çdo viti.
2. Këto ndryshime të reflektohen nga palët në kontratën për shitblerjen e energjisë elektrike, ndërmjet Shoqërisë së Prodhimit të Energjisë Elektrike, aksionet e së cilës kontrollohen plotësisht ose pjesërisht nga shteti, dhe Furnizuesi i Shërbimit Universal/FSHU sh.a., për furnizimin e klientëve fundorë, për vitin 2021 e në vijim.
3. Drejtoria Juridike dhe Zgjidhjes së Mosmarrëveshjeve të njoftojë palët për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

